Vermiste gesin gevindDie man, vrou en twee kinders wat ŉ week gelede vermis geraak het toe hulle na bewering van KwaZulu-Natal na Mpumalanga op pad was, is gevind. Dessie Rechner, stigter en direkteur van Pink Ladies, het bevestig Jacqueline Bonita Venter (40), Trevor Thomas Stokes (53) en hul kinders, Jolene Bonita Venter (4) en Barend Johannes Venter (13), is in Kaapstad gevind. Rechner het gesê hoewel die gesin op straat was, is hulle ongedeerd en nou na veiligheid geneem. “Daar word beweer dat hulle uit hul eie [na Kaapstad] gegaan het. Die polisie het ŉ verklaring afgeneem en maatskaplike werkers is by die saak betrek,” het Rechner gesê. “Ons kan nie altyd meer inligting bekendmaak wanneer vermiste persone gevind word nie, maar ek wil graag baie, baie dankie aan die publiek sê sonder wie se hulp hierdie resultate nie bereik sal kan word nie.” Maroela Media het vroeër berig Venter, wat ver swanger is, Stokes en die twee kinders is op 4 Mei by ŉ busstasie in Durban afgelaai waar hulle na bewering ŉ bus of taxi na Standerton of Secunda in Mpumalanga sou neem waar Stokes beweer hy ŉ werkgeleentheid by ŉ myn gekry het. Nadat die gesin nie weer gesien is en ook nie op hul selfone bereik kon word nie, is ŉ soektog na hulle van stapel gestuur.